Хьэсэн токIуэ
Ди къэралым и щыхьэр Москва и Ут Плъыжьым иджыблагъэ щызэхуашэсащ «Классикэ псэу» урысейпсо зэпеуэм и иужьрей Iыхьэм нэса школакIуэхэр. НыбжьыщIэхэр зэхьэзэхуащ усэ, прозэм щыщ Iыхьэ Iэзэу гукIэ къеджэнымкIэ. Ди гуапэ зэрыхъущи, зэпеуэм щытекIуахэм яхэхуащ ди лъахэгъу Нальгиев Хьэсэн.
Налшык дэт курыт школ №17-м Хьэсэн и еджакIуэщ. Литературэм дихьэх ныбжьыщIэр «ДыгъафIэ къалэм» щылажьэ «Шэху» литературэ студием и гъэсэнхэм ящыщщ. Урысейпсо зэпеуэм и щIыпIэ Iыхьэм щытекIуэри, щIалэр хэтащ Кърымым щекIуэкIа щIыналъэпсо зэпеуэм. Абыи пашэ щыхъури, Москва кIуэнухэм яхэхуащ.
Щыхьэрым и Ут Плъыжьым ар къыщеджащ Железников Владимир и «Танкыжьым и кIуэцIым» рассказым щыщ пычыгъуэм. Ди лъахэгъум и къеджэкIэми, зыIыгъыкIэми, теплъэми хуабжьу дахьэхащ къэпщытакIуэ гупым хэтхэр. Хьэсэн къыхуагъэфэщащ зэпеуэм и ЩIыхь тхылъыр, саугъэт лъапIэхэри щIыгъуу.
ЩIалэ зэчиифIэм дохъуэхъу зыIэригъэхьа ехъулIэныгъэ лъагэмкIэ. Ди республикэм и цIэр фIыкIэ зыгъэIун текIуэныгъэ куэд иджыри къихьыну ди гуапэщ.
КЪАРДЭН Маритэ.
